ประกาศกรมประมงเรื่อง กำหนดหลักเกณฑ์ ขั้นตอน การขอและการอนุญาตให้ทำการประมงพื้นบ้าน ตามมาตรา ๑๗๔พ.ศ. ๒๕๖๑ ตามมาตรา ๑๗๔ แห่งพระราชกำหนดการประมง พ.ศ. ๒๕๕๘กำหนดว่าผู้ใดทำการประมงโดยใช้เรือประมงที่มีขนาดตั้งแต่สิบตันกรอสขึ้นไปแต่ไม่ถึงสิบห้าตันกรอสและได้จดทะเบียนเป็นเรือสำหรับทำการประมงและได้รับอาชญาบัตรอยู่ในวันก่อนวันที่พระราชกำหนดนี้ใช้บังคับอธิบดีจะอนุญาตให้ทำการประมงพื้นบ้านต่อไปจนกว่าจะเลิกทำการประมงก็ได้เพื่อให้การอนุญาตเป็นไปตามมาตรานี้ อธิบดีกรมประมงออกประกาศไว้ ดังต่อไปนี้ข้อ ๑ให้ผู้ประสงค์จะทำการประมงพื้นบ้านตามมาตรา ๑๗๔ ยื่นคำขอรับอนุญาต ณสถานที่ ดังต่อไปนี้(๑) กรุงเทพมหานคร ให้ยื่น ณสำนักงานประมงพื้นที่กรุงเทพมหานคร กรมประมง(๒) จังหวัดอื่น ให้ยื่น ณที่ว่าการอำเภอหรือสำนักงานประมงอำเภอแห่งท้องที่ที่มีอาณาเขตติดชายทะเล(๓) สถานที่และวิธีตามที่อธิบดีกำหนดโดยประกาศในราชกิจจานุเบกษาข้อ ๒ผู้ขอรับอนุญาตให้ทำการประมงพื้นบ้าน ตามมาตรา ๑๗๔ ต้องมีคุณสมบัติดังนี้(๑) ไม่มีลักษณะต้องห้ามตามมาตรา ๓๙แห่งพระราชกำหนดการประมง พ.ศ. ๒๕๕๘ และที่แก้ไขเพิ่มเติม(๒) ต้องมีสิทธิทำการประมงตามกฎหมายว่าด้วยสิทธิการประมงในเขตการประมงไทย(๓)เป็นเจ้าของกรรมสิทธิ์ในเรือประมงที่จะขอรับใบอนุญาต(๔)เป็นผู้ที่เคยได้รับอาชญาบัตรหรือใบอนุญาตทำการประมง ในปีการประมง ๒๕๕๘ข้อ ๓เรือประมงที่จะใช้ประกอบการขอรับอนุญาตทำการประมงพื้นบ้าน ตามมาตรา ๑๗๔ ต้องเป็นเรือที่มีลักษณะดังนี้(๑)เรือประมงต้องจดทะเบียนเรือไทยตามกฎหมายว่าด้วยเรือไทย(๒)เรือประมงต้องมีใบอนุญาตใช้เรือตามกฎหมายว่าด้วยการเดินเรือในน่านน้ำไทยประเภทการใช้ทำการประมง ซึ่งมีอายุอยู่ในวันที่ยื่นคำขอและในวันที่อนุญาตหรือมีหลักฐานการยื่นต่ออายุใบอนุญาตใช้เรือกับกรมเจ้าท่า(๓)เรือประมงต้องเป็นเรือที่มีขนาดตั้งแต่สิบตันกรอสแต่ไม่ถึงสิบห้าตันกรอส(๔) ผ่านการตรวจทำอัตลักษณ์เรือแล้วข้อ ๔เอกสารหลักฐานที่ต้องใช้ประกอบในการยื่นคำขอ ได้แก่(๑) สำเนาอาชญาบัตร ใบอนุญาตทำการประมงในปีการประมง ๒๕๕๘ (เฉพาะกรณีที่ไม่พบข้อมูลการได้รับอนุญาตในฐานข้อมูลกรมประมง)(๒) หนังสือมอบอำนาจ (ติดอากรแสตมป์ ๑๐ บาท)พร้อมสำเนาบัตรประจำตัวประชาชนผู้มอบอำนาจและผู้รับมอบอำนาจ (กรณีมีการมอบอำนาจ)(๓) ภาพถ่ายหรือภาพถ่ายดิจิทัลของเรือประมง๓.๑) ภาพอัตลักษณ์เรือที่เห็นชัดเจน จำนวน ๑รูป๓.๒) ภาพหัวเรือที่เห็นชื่อเรือ ทะเบียนเรือจำนวน ๑ รูป๓.๓) ภาพถ่ายเรือเต็มลำด้านซ้ายหรือด้านขวาจำนวน ๑ รูปข้อ ๕ขั้นตอนการยื่นคำขอและการอนุญาต(๑) ให้ผู้ประสงค์ขอรับอนุญาต ยื่นคำขอตามแบบคำขอรับอนุญาต ณ สถานที่ตามข้อ ๑(๒) เมื่อได้รับคำขอรับอนุญาตแล้ว ให้พนักงานเจ้าหน้าที่ออกใบรับคำขอให้แก่ผู้ขอรับอนุญาตและดำเนินการตรวจสอบความถูกต้องครบถ้วนของเอกสารหรือหลักฐานต่างๆกรณีที่คำขอรับอนุญาตเอกสารหรือหลักฐานไม่ถูกต้องหรือไม่ครบถ้วน ให้แจ้งให้ผู้ขอรับอนุญาตแก้ไขเพิ่มเติมคำขอรับอนุญาตหรือจัดส่งเอกสารหรือหลักฐานให้ถูกต้องและครบถ้วนภายในระยะเวลาที่กำหนดกรณีที่ผู้ขอรับอนุญาตไม่แก้ไขเพิ่มเติมคำขอรับอนุญาตหรือไม่จัดส่งเอกสารหรือหลักฐานให้ถูกต้องครบถ้วนภายในระยะเวลาตามวรรคสองให้ถือว่าคำขอรับอนุญาตนั้นเป็นอันยกเลิกนับแต่วันที่พ้นกำหนดระยะเวลาดังกล่าวและให้พนักงานเจ้าหน้าที่แจ้งหนังสือให้ผู้รับคำขอรับหนังสืออนุญาตทราบ(๓)คำขอรับอนุญาตที่ถูกต้องครบถ้วนให้พนักงานเจ้าหน้าที่รับคำขอเสนอประมงจังหวัดให้ความเห็นเสนออธิบดีหรือผู้ที่อธิบดีมอบหมายพิจารณา(๔) อธิบดีหรือผู้ที่อธิบดีมอบหมาย จะแจ้งผลการพิจารณาไปยังผู้ขอรับอนุญาตภายในสามสิบวันนับแต่วันรับคำขออนุญาตซึ่งคำขอถูกต้องครบถ้วน(๕) ผู้ขอรับอนุญาตรับหนังสืออนุญาต ณสถานที่ที่ยื่นคำขอข้อ ๖ผู้รับอนุญาตต้องจัดทำเครื่องหมายประจำเรือประมงที่ปรากฏอยู่ในหนังสืออนุญาตทำการประมงพื้นบ้าน ตามมาตรา ๑๗๔ตามหลักเกณฑ์และวิธีการจัดทำเครื่องหมายประจำเรือแนบท้ายประกาศฉบับนี้ข้อ ๗เงื่อนไขที่ผู้รับอนุญาตต้องถือปฏิบัติ(๑) หนังสืออนุญาตทำการประมงพื้นบ้าน ตามมาตรา ๑๗๔ที่กรมประมงออกให้ไม่สามารถโอนได้(๒) ปฏิบัติตามประกาศที่ออก ตามมาตรา ๗๑ (๑)และประกาศอื่นที่เกี่ยวข้องที่กำหนดเกี่ยวกับการทำการประมงในทะเลชายฝั่ง(๓)เมื่อได้มีประกาศกำหนดให้การทำการประมงพื้นบ้านต้องได้รับใบอนุญาตให้ผู้ได้รับอนุญาตตามประกาศนี้มายื่นขอรับใบอนุญาตด้วย(๔)เงื่อนไขอื่นที่ผู้อนุญาตกำหนดไว้ท้ายหนังสืออนุญาตข้อ ๘คำขอรับหนังสืออนุญาต ใบรับคำขอหนังสืออนุญาต และหนังสืออนุญาตให้เป็นไปตามแบบท้ายประกาศนี้ข้อ ๙[๑]ประกาศนี้ใช้บังคับตั้งแต่วันประกาศในราชกิจจานุเบกษาเป็นต้นไปประกาศ ณ วันที่ ๘ มีนาคม พ.ศ. ๒๕๖๑อดิศรพร้อมเทพอธิบดีกรมประมง[เอกสารแนบท้าย]๑. หลักเกณฑ์และวิธีการจัดทำเครื่องหมายประจำเรือตาม มาตรา ๑๗๔๒. หนังสืออนุญาตทำการประมงพื้นบ้าน ตามมาตรา ๑๗๔๓. บันทึกท้ายใบอนุญาตทำการประมงพาณิชย์๔. คำขอรับอนุญาตทำการประมงพื้นบ้าน ตามมาตรา ๑๗๔(ดูข้อมูลจากภาพกฎหมาย) พรวิภา/จัดทำ๙มีนาคม ๒๕๖๑นุสรา/ตรวจ๑๐มีนาคม ๒๕๖๑[๑] ราชกิจจานุเบกษาเล่ม ๑๓๕/ตอนพิเศษ ๕๔ ง/หน้า ๒๔/๙ มีนาคม ๒๕๖๑